b'\n_START_ARTICLE_\nBitka kod Kostajnice 1651.\n_START_PARAGRAPH_\nBitka kod Kostajnice naziv je za ratni sukob iz 1651. godine izme\xc4\x91u hrvatskih i turskih snaga, u kojem su Turci do\xc5\xbeivjeli te\xc5\xbeak poraz.\n_START_SECTION_\nPregled\n_START_PARAGRAPH_\nBudu\xc4\x87i da su Osmanlije \xc4\x8desto prelazili tada\xc5\xa1nju granicu, upadaju\xc4\x87i u Hrvatsku na svojim brzim konjima koji su ih nosili u iznenadne plja\xc4\x8dka\xc5\xa1ke pohode, ban Nikola Zrinski je povremeno uzvra\xc4\x87ao udarac, kako bi ih kaznio i zastra\xc5\xa1io. Tako je u kolovozu 1651. godine preko Siska i Petrinje poveo svoju vojsku na Kostajnicu, gdje je na lijevoj obali rijeke Une, nasuprot kostajni\xc4\x8dke tvr\xc4\x91ave, do\xc5\xa1lo do otvorene bitke s turskim snagama._NEWLINE_Banu su se tada pridru\xc5\xbeili i knez Juraj Frankopan, kanonik Juraj Ratkaj i knez Ladislav Rakoci. Zrinski je od njih sastavio vojsku od oko 2000 ljudi, s kojima je Kupu pre\xc5\xa1ao kod Siska i Petrinje. Turci nisu izdr\xc5\xbeali nalet Hrvata, nego su po\xc4\x8deli pani\xc4\x8dno bje\xc5\xbeati preko mosta, kako bi se sklonili u utvrdi. Vidjev\xc5\xa1i da se stvari nepovoljno odvijaju, zapovjednik kostajni\xc4\x8dke tvr\xc4\x91ave Omer-aga naredio je dizanje pokretnog mosta preko Une, kako \xc4\x8dete Zrinskog ne bi mogle napasti samu tvr\xc4\x91avu._NEWLINE_Nikola Zrinski nije tada napao samu utvrdu na desnoj obali Une, nego je naredio prekid pohoda i povratak prema Petrinji, da ne bi bio optu\xc5\xbeen za kr\xc5\xa1enje primirja koje je tada bilo na snazi. Putem su sreli i tursku posadu iz Zrina, koja je odlazila Kostajnici u pomo\xc4\x87 u kojoj je ban uspio pobijedi Turke. Dalje je jo\xc5\xa1 potu\xc4\x8dena jedna turska vojska. U kona\xc4\x8dnici je toga dana poginulo preko 250 Turaka, medju njima i turski pisar, koji je u Kostajnici mu\xc4\x8dio zarobljene Hrvate. Ban se sljede\xc4\x87i dan vratio u Pe\xc2\xadtrinju s 38 zarobljenih Turaka te plijenom od 17 konja i 200 goveda, \xc5\xa1to je razdijelio me\xc4\x91u svojim vojnicima._NEWLINE_Kostajni\xc4\x8dki poraz osmanske vojske primirio je njene agresivne zapovjednike i neko vrijeme ve\xc4\x87ih izgreda na tada\xc5\xa1njoj granici nije bilo.'